b'\n_START_ARTICLE_\nEl Parad\xc3\xads perdut\n_START_SECTION_\nArgument\n_START_PARAGRAPH_\nL\'obra inclou dos arcs argumentals: la rebel\xc2\xb7li\xc3\xb3 de Satan\xc3\xa0s i l\'expulsi\xc3\xb3 d\'Adam i Eva del Parad\xc3\xads._NEWLINE_La hist\xc3\xb2ria de Llucifer relata com, despr\xc3\xa9s d\'haver estat derrotats i expulsats a l\'infern, tots els \xc3\xa0ngels caiguts es reuneixen al Pandem\xc3\xb2nium. All\xc3\xad, els dimonis debaten sobre el cam\xc3\xad a seguir, i Llucifer s\'erigeix com a l\xc3\xadder i es presenta com a voluntari per pervertir la creaci\xc3\xb3 que D\xc3\xa9u acaba de fer._NEWLINE_El segon arc descriu la vida d\'Adam i Eva abans del pecat original, com Llucifer aconsegueix enganyar Eva amb adulacions i com Adam menja tamb\xc3\xa9 de la fruita prohibida. L\'arc\xc3\xa0ngel Miquel s\'encarrega d\'expulsar Adam i Eva de l\'Ed\xc3\xa8n. Adam s\'adona del seu error, i l\'\xc3\xa0ngel li ofereix visions del futur perqu\xc3\xa8 pugui veure els errors de l\'\xc3\xa9sser hum\xc3\xa0 i el diluvi universal. Adam es penedeix del mal que ha alliberat introduint el pecat al m\xc3\xb3n, per\xc3\xb2 al final tamb\xc3\xa9 troba l\'esperan\xc3\xa7a i la possibilitat de redempci\xc3\xb3 amb una visi\xc3\xb3 de Jesucrist.\n_START_SECTION_\nTemes\n_START_PARAGRAPH_\nDins l\'obra, s\'aborden els temes principals de la teologia, com el paper de l\'\xc3\xa9sser hum\xc3\xa0 respecte a D\xc3\xa9u, la relaci\xc3\xb3 entre sexes, la llibertat en l\'\xc3\xa9sser hum\xc3\xa0, la idolatria o la recerca de la felicitat. Un dels canvis fonamentals de l\'obra \xc3\xa9s que presenta una visi\xc3\xb3 lleugerament diferent dels personatges de la B\xc3\xadblia, fent-los m\xc3\xa9s humans, ja que, encara que el narrador jutja els fets, sempre intenta explicar per qu\xc3\xa8 s\'esdevenen des del punt de vista de la motivaci\xc3\xb3 de cada personatge._NEWLINE_Aix\xc3\xad, Satan\xc3\xa0s apareix com un personatge tr\xc3\xa0gic, que encarna el mal per\xc3\xb2 que respon als seus desitjos: s\xc3\xb3n l\'orgull i les \xc3\xa0nsies d\'independ\xc3\xa8ncia el que el porten a la revolta, m\xc3\xa9s que un desig de fer mal intr\xc3\xadnsec (com proven els seus dubtes abans de comen\xc3\xa7ar la temptaci\xc3\xb3 d\'Eva). Destaca pel carisma, en la l\xc3\xadnia que va cr\xc3\xa9ixer des del barroc fins al romanticisme, de presentar el dimoni com a atractiu (l\'\xc3\xa9sser hum\xc3\xa0 peca perqu\xc3\xa8 troba plaer o incentiu a fer-ho). Adam es debat entre l\'amor i el deure, es presenta com el prototip d\'intel\xc2\xb7lectual, per\xc3\xb2 subjugat pels encants de la dona (menys dotada). Eva apareix com a narcisista, ocupada de la seva pr\xc3\xb2pia bellesa, que ser\xc3\xa0 l\'espurna de tots els problemes. La hist\xc3\xb2ria d\'amor entre tots dos ocupa bona part de la darrera part del llibre, presentats com el matrimoni ideal.\n_START_SECTION_\nLlegat i import\xc3\xa0ncia en la cultura popular\n_START_PARAGRAPH_\nMilton \xc3\xa9s un dels grans poetes en llengua anglesa i la seva obra ha esdevingut una icona per a la literatura popular. El fet de presentar el dimoni com un personatge digne de pietat i capa\xc3\xa7 de despertar empatia va ser l\'inici d\'altres sagues amb criatures turmentades, especialment durant el romanticisme, com els vampirs o Frankenstein, sempre monstres que causen el mal, per\xc3\xb2 amb una hist\xc3\xb2ria interior que els justifica. S\xc3\xb3n els precedents dels "dolents atractius" dels segles XIX I XX, presents tant en la literatura com en el cinema, la fama dels quals encara s\'est\xc3\xa9n fins a l\'actualitat.'